I. Gašparovič, poslanec: (2002-05-30):
A pokiaľ ide o to, čoho sa dopustil Mečiar vo funkcii prezidenta. Prečo hneď nepoviete, ak je to skutočne tak, váš názor aj na prezidenta Kováča? To nie je to isté s jeho synom? Teraz som hovoril o tom, že viny zbavený nebol. Skutok sa stal. Nemôžu ho len súdiť v Nemecku, pretože ho tam nemôžu dostať. Takže nepleťte morálku, právo. Tieto vaše argumenty skutočne spolu nesúvisia. Povedzte mi, kedy Kongres Spojených štátov zruší amnestie prezidenta Clintona. Potom vám poviem, mali ste pravdu, je tu jedna krajina, ktorá to urobila. Ale neurobí to. J. Migaš, predseda NR SR: Ďalej v rozprave vystúpi pán poslanec Húska, nech sa páči, po ňom pani poslankyňa Tóthová. A. M. Húska, poslanec: Vážený pán predseda, vážené kolegyne, kolegovia, predkladateľ tu použil určitý taký oslovovací spôsob, veľmi účinný hlavne v kázňach, kde sa hovorí opakovane jedna téma a vždycky na základe nej sa stupňuje záležitosť ináč, naozaj účinná aj krásna. Najkrajší výraz tohto opakovaného postupu dokonca môžem uviesť. Bol práve vo vystúpení veľkého bojovníka za ľudské práva Martina Luthera Kinga, ktorý hovoril, I have Dream (Mám sen.). A potom povedal určitú myšlienku o tom a potom znova opakoval, tak dúfam, že toto nebol sen, lebo tu ste stále opakovali, tvárime sa, akoby sme nevedeli. Tak vám chcem povedať, tvárime sa, akoby sme nevedeli, že človek, ktorý telefonoval vo Viedni, že kde je umiestnený Kováč ml., bol človek a je človek veľmi blízky práve vášmu politickému hnutiu a doteraz generálnym konzulom v Mníchove. Z toho jasne vyplýva, že to bola spravodajská hra, ale kohosi inakšieho a odkiaľsi inde. Tvárime sa, akoby sme nevedeli, že ide naozaj o návrh zrušenia nezrušiteľného postupu. Kľudne ignorujete samotný fakt, že právne je to neriešiteľná otázka, ale z dôvodov, aby ste buď kľudne to ignorovali, alebo jednoducho využívali to na politické vytĺkanie, ktoré je nie naozaj namieste. Tvárime sa, akoby sme nevedeli, že dôvodne podozrivý, ktorý bol práve s týmto spojený a na ktorého bol vydaný medzinárodný zatykač, vlastne nepreukázal svoju nevinu a skutočne bol zrejme v rôznej podvodnej hre za ťažké milióny, a dokonca svedkovia, ktorí okolo toho hrali, ako Fegyveres a pod., mali určité vzájomné pripojenia aj s tými ľuďmi, ktorí práve boli dôvodne podozriví. Tvárime sa, akoby sme nevedeli, že keď obhajujeme niečo z titulu nejakej fundamentalistickej idey, že takáto idea má veľmi blízko, keď je tvrdo presadzovaná bez ohľadu na zákonné postupy, k radikalizmu, ktorý nakoniec vyúsťuje do terorizmu, a dokonca, chcel by som povedať, že samotný postup napr. použitia výbušniny na predvolanie predsedu najväčšej opozičnej strany pri vstupe do jeho domu je niečo, čo je celkom regulárne a v poriadku, a pritom to naozaj hraničí so štátnym terorizmom. A aj vyhlásenie generálneho prokurátora, aj vyhlásenie krajského prokurátora celkom zrejme povedali, že išlo o postupy, ktoré prestupujú zákonné opatrenia a primeranosť použitých prostriedkov. Takže z takýchto dôvodov jednoducho nemôžeme prijať tento postup. Môžete sa síce tváriť, že nás môžete opakovaným spôsobom pribíjať na kríž. Ale vás ubezpečujeme, že sa vám to nepodarí. Je to záležitosť, ktorá je svojím spôsobom hrubo-hrubo nemorálna. Ďakujem. J. Migaš, predseda NR SR: S faktickou poznámkou na vystúpenie pána poslanca Húsku sa hlási pán poslanec Husár. Uzatváram možnosť sa prihlásiť s faktickou poznámkou. Nech sa páči. S. Husár, poslanec: Ak sa niekto pousmial nad možno aj emotívnym vystúpením pána Húsku, ja mu dám možnosť sa pousmiať aj nad mojím. Ja, vážené kolegyne, kolegovia, hádam do svojej smrti nezabudnem na moje začiatky vo veľkej politike, keď som práve s pánom Húskom, pani Keltošovou ako posledný vyjednávači z KDH sa skoro rozplakal v centrále KDH od úprimnej snahy presvedčiť našich priateľov, aby sme robili všetci a spoločne a pre Slovensko. Poviem veľmi otvorene, či mi to pridá alebo nepridá, že za tie ďalšie roky stále úplne súkromne a tajne dúfam, že sa raz všetko zmení a bez toho chrapúnenia a všetkého ostatného začneme robiť všetci pre Slovensko. Je mi preto veľmi ľúto, že na záver volebného obdobia sa týmto návrhom kladú takéto základy budúcej spolupráce a umierňovania toho, čo sme všetko dokázali za tých 10 rokov povyvádzať. Myslím, že to naozaj veci nepridá. Aj z tohto pohľadu bolo, páni a dámy, treba rozmýšľať pred opätovným podaním tohto návrhu, ak vaša snaha ukončiť to čo sa na Slovensku deje, ak vaša snaha a záujem o Slovensko je naozaj úprimný a skutočný. J. Migaš, predseda NR SR: Tak, nech sa páči, pani poslankyňa Tóthová a po nej excelencia Mikloško, pán poslanec.